 Kenyér receptek1
 Gyors házi cipó
  Story
  A gyökérkenyér tésztája adta az ötletet ehhez a cipóhoz, mert nagyon egyszerű. A kelesztési idő itt sokkal rövidebb, ezért nagyon gyorsan elkészül a friss kenyér. Mivel kis buci, így ebből igazi klassz szeleteket lehet vágni. :) Már nagyon sokszor megsütöttük. Párom is lelkesen segít a tészta keverésénél és formázásánál is. A minap kijelentette, hogy "Várj! Ezt most én csinálom" és így is lett. :) Azt hiszem, eddig az lett a legfinomabb.
  Még harmadnap is puha a belseje... már ha valami csoda folytán megmarad még belőle addigra. :) Én vágott felével deszkára borítva tartom, így nem szárad olyan gyorsan.
  A kisült cipó 85 dkg-os.
  Fel lehet dobni egy kevés (~5 dkg) teljes kiőrlésű liszttel. 
  Hozzávalók / 6 adag
* 50 dkg kenyérliszt BL80
* 4 dl langyos víz
* 2.5 dkg friss élesztő
* 0.5 teáskanál cukor
* 2 tk só
* 4.5 ek napraforgó olaj
  Elkészítés
1) Az élesztőt belemorzsoljuk a langyos vízbe, hozzáadjuk a cukrot és felfuttatjuk.
2) Egy nagy tálba tesszük az összes hozzávalót és fakanállal gyorsan összedolgozzuk őket. Dagasztani nem kell. A tészta leginkább egy sűrű galuskatésztához fog hasonlítani.
3) Letakarjuk és langyos helyen 1 órát kelesztjük.
4) A sütőt előmelegítjük 200°C-ra. Alulra egy lábasba vizet teszünk.
5) A tésztát alaposan lisztezett deszkára borítjuk. Nagyon lágy, ezért gyorsan átforgatjuk a liszten, hogy ne ragadjon a deszkára. Ezután megformázzuk a cipót.
6) A tésztát kézzel kilapogatjuk nagyjából 40x20 cm-es fekvő téglalappá. A két szélső harmadát középre hajtjuk (így három réteg lesz egymáson), majd fordítunk egyet a tésztán úgy, hogy ismét fekvő téglalap legyen előttünk. Kicsit meghúzzuk és megismételjük a hajtogatást (így kilenc réteg lesz egymáson). Kapunk egy jó kis duci "négyzetet", amit megfordítunk, majd a két tenyerünk élével forgatva a deszkán kis kerek cipóvá formázzuk. Próbáljuk úgy, hogy a hajtásokat bedolgozzuk alulra, így sütés közben nem nyílik szét a cipó.
7) Sütőpapírral bélelt tepsire tesszük. A cipó tetejét jó éles késsel bevágjuk, jó 5 percig pihentetjük, ezután pici liszttel meghintjük, nagyon kevés langyos vízzel megspricceljük és mehet is a sütőbe.
8) 40-45 perc alatt aranybarnára sütjük. Tűpróbával ellenőrizzük.
* sütési hőfok: 200°C
* sütési mód: alul-felül sütés
* tepsi mérete: 26 cm
* költség: 150 Ft
* elkészítettem: 20 alkalommal
 Sütőporos kenyér
  Story
  Ez egy másfajta kenyérrecept. Azért szerettem meg többek között, mert nem kell keleszteni, csak összegyúrni, s be a sütőbe.
  Hozzávalók / 6 adag
* 550 g finomliszt (BL 112)
* 50 g búzadara
* 2 tk só
* 1 teáskanál cukor
* 1 csomag sütőpor
* 2 ek napraforgó olaj
* 500 ml író
  Elkészítés
1) A lisztet egy nagy tálba tesszük, a darát, a sót, a cukrot, a sütőport és az olajat hozzáadjuk, jól elkeverjük.
2) Hozzáadjuk az írót, és a kézimixer dagasztóvillájával eldolgozzuk.
3) Lisztezett felületre borítjuk, és átgyúrjuk. Ha ragadna, adjunk hozzá még egy kis lisztet.
4) A sütőt előmelegítjük.
5) A tésztából cipót formálunk, amit srégen többször bevágunk.
6) A cipót sütőpapírral bélelt tepsibe tesszük, és kevés liszttel megszórjuk.
7) A cipót betoljuk a sütőbe, készre sütjük.
* sütési hőfok: 200°C
* sütési mód: alul-felül sütés
* költség: 300 Ft
* elkészítettem: 1 alkalommal
 Hagymás kenyér
  Story
  Mi más mint, hogy elfogyott a kenyér. Próbálok mindig más félét sütni, hogy ne unja meg a családom. Unni könnyű. Sütni is. Én imádom. Mindig hálás szívvel gondolok kedvenc unokatesómra, akinél kifigyelhettem 10 éve a kenyér-kalácssütés rejtelmeit.
  Hozzávalók / 8 adag
* 12 dkg vöröshagyma
* 3 ek kacsazsír
* 1 dl víz
* 3.5 dl joghurt (natúr)
* 1 ek méz
* 1 ek só
* 1 kávéskanál őrölt fűszerkömény
* 1 tk koriandermag (őrölt)
* 1 dkg élesztő
* 25 dkg öregtészta
* 15 dkg graham-liszt
* 50 dkg kenyérliszt BL80
* 1 tk sikér
* 1 csipet aszkorbinsav
  Elkészítés
1) A hagymát megtisztítjuk, felkockázzuk, és a zsíron megdinszteljük szalmasárgára, kihűtjük.
2) Kenyérsütőgép üstjébe tesszük a mézes langyos vizet, rámorzsoljuk az élesztőt, megkelesztjük.
3) Utána hozzáadjuk a joghurtot, az öregtésztát, sikért, aszkorbinsavat, a liszteket, só, köményt, koriandert, zsíros hagymát, és 20 perc alatt megdagasztjuk, majd egy órát kelesztjük.
4) Ha megkelt, enyhén lisztezett deszkán átgyúrjuk, cipót formálunk belőle, és egy fedeles nagy edénybe helyezzük (nekem van egy nagy, magas teflon lábasom, amibe belefét, de lehet jénai, cseréptál, kacsasütő, stb.), megkelesztjük 20 perc alatt, langyos vízzel lespricceljük, tetejét bemetszük, lefedjük.
5) Eőmelegített sütőben hőlégkeverésen (alul-felül: 230 oC-on) fél óráig fedő alatt sütjük, majd levesszük a fedelét, a hőt letekerjük 180 oC-ra, és további 10-15 perc alatt pirosra sütjük. Rácson hűtjük ki.
* sütési hőfok: 210°C
* sütési mód: hőlégkeveréses
* tepsi mérete: 30 cm
* költség: 400 Ft
* elkészítettem: 1 alkalommal
     1 http://www.nosalty.hu/receptek/kategoria/kenyerek/feher-kenyer
